Thomas Adelskov (S), 2002-04-12:
Socialdemokratiet er stor tilhænger af, at vi får offentlighed, offentlighed omkring skoler og uddannelsesinstitutioner, offentlighed, som gør, at man kan overskue skolers værdigrundlag, læseplaner og andre relevante oplysninger.
Vi mener også, at det kan have det væsentlige sigte, at det kan medvirke til, at forældre og elever og studerende kan træffe nogle bedre og rigtigere uddannelsesvalg.
Al den offentlighed og alle de her informationer må hjertens gerne, som forslaget her også indicerer, være tilgængelige via internettet.
Vi har heller ikke noget imod, at Undervisningsministeriet hjælper skolerne ved at komme med forslag til standardskabeloner om f.eks. en hjemmeside, så man kan lette adgangen og lettere gøre disse informationer tilgængelige og nemme at sammenligne.
Og hvis forslaget blot havde handlet om at offentliggøre den slags informationer, som er brugbare for valg og for udvikling, ja, så havde vi uden tøven kunnet støtte forslaget.
Men det er sådan, at vi jo også kan se med forslaget og de tidligere beslutningsforslag fremsat af de nuværende regeringspartier, at det mål, man forfølger med det her forslag, jo er sådan en slags østeuropæisk ensretning, som har til sigte sammen med andre uddannelsespolitiske forslag, der øjensynlig kommer til behandling senere i år, at ensrette skolerne og at fastholde dem.
Hensigten med at offentliggøre karakterer på internettet og hensigten med at offentliggøre interne evalueringer på skolerne er lige nøjagtig det, som vi tidligere i Folketinget har diskuteret, og det er lige nøjagtig her, vores veje skilles.
Regeringen er nemlig enormt optaget af at skulle forholde sig til at måle og vurdere andres færdigheder. KL
Regeringen er selv ikke meget for at blive målt og vejet, men synes, at alle andre skal blive det.
Vi frygter nemlig, at offentliggørelse af karakterer vil medføre, at der bliver lagt alt, alt for stor vægt og fokus på karakterer og eksamen.
Vi tror ikke, at vores børn og studerende bliver bedre, men at karakterer og eksamen faktisk bare bliver et centralt redskab, når der skal vælges skole og/eller uddannelse.
Vi frygter, at det vil betyde, at værdigrundlaget og indholdet vil blive trængt i baggrunden.
Skoler og uddannelsesinstitutioner kan jo ikke sammenlignes via karakterer.
Det betyder jo, hvis man skal tage en skoles gennemsnit, at man faktisk vil have dårlige resultater til følge.
Den skole, som ikke prioriterer, ikke vurderer og ikke vægter de svage elever og ikke motiverer dem til at gå til eksamen, vil i den sammenhæng faktisk være vinderen.
Så frygter vi også den del af forslaget, hvor regeringen vil tvinge skolerne til at offentliggøre interne evalueringer.
Vi kunne jo frygte, at skoler, som havde problemer, af hensyn til offentligheden ikke var interesserede i at foretage interne evalueringer og dermed kunne få bedre redskaber til at blive bedre netop af frygten for, at det blev offentliggjort og man derved ville få et vigende elevgrundlag. I stedet for disse diskussioner om karakterer og eksamen kunne man måske opfordre ministeren og regeringspartierne til at gå ind i en mere konstruktiv debat om fremtidens uddannelsespolitik og indhold. Vi er jo i en situation i dag, hvor alt måles og vejes, og eleverne retter sig efter de retningslinjer, vi udstikker, og det, som vi fra Folketinget, forældres og myndigheders side lægger op til er det, vi vægter: læsefærdigheder, matematikfærdigheder osv. Men vi må også konstatere, at der ude i samfundet skriges på ingeniører, mennesker, som med deres nysgerrighed har lyst til at undersøge, lyst til at forme og lyst til at finde ud af, hvordan man skaber og kreerer.
Disse værdier måles ikke med karakterer og eksamen.
I stedet for at trampe rundt i forskellige måleskalaer, som blev opfundet for mange, mange generationer siden, synes vi, det er mere relevant, at regeringspartierne forholder sig til at tage del i diskussionen om indholdet.
Og vi kan i hvert fald ikke støtte den del af lovforslaget, som netop handler om karakterer og eksamensoffentliggørelse, men støtter gerne og medvirker gerne til offentliggørelse af alle andre oplysninger som grundlag for valget af uddannelse på
både nettet og i andre former